Uimarannalle soitettiin poliisit, kun nainen oli yläosattomissa. Sen sijaan miehet saavat vuodesta toiseen kekkuloida ilman paitaa kaikessa rauhassa. Nyt kaksi feministiaktivistia vaatii ”kaikkia tissejä tasa-arvoisiksi”.

8 erilaista nänniä – tunnistatko omasi?

Suomessa yläosaton nainen rannalla on joskus poliisiasia. Helsingin Hietaniemen rannan Tissiflashmobiin poliisi ei lähtökohtaisesti aio puuttua. Kuvituskuva. Fotolia/AOP

Helsingin Hietaniemen rannalla nähdään lauantaina Tissiflashmob – ensimmäistä kertaa Suomessa.

Tempaus liittyy jo vuosia jyllänneeseen Free the nipple -liikkeeseen, jossa vaaditaan naisten rintojen esilläoloa koskevien rajoitusten poistamista. Flashmob-tapahtuman idea on, että rintojensa seksualisointiin ja peittämisvelvoitteeseen tympääntyneet naiset saapuvat yhtä aikaa samalle paikalle sankoin joukoin – ja paljastavat rintansa.

– Kaikki tissit tasa-arvoisiksi! julistavat tapahtuman johtohahmot Säde Vallaren ja Sandra Marins.

Helsinkiläiset työkaverukset kertovat olevansa erittäin aktiivisia feministejä.

- Meillä kummallakin on todella vahvat arvot, ja keskustelemme paljon feminismistä. Haluamme olla mukana toteuttamassa muutosta, 30-vuotias Vallaren toteaa.

- Itse pyöritän myös tällaista hyvin antipatriarkaalista pillubingoa. Se syntyi osittain kritiikkinä kaikille seksistisille kommenteille, 28-vuotias Marins kertoo.

Ajatus Tissiflashmobista syntyi jääkiekon MM-juhlien jälkeisessä hypetyksessä, kun eri mediat täyttyivät paidattomista, suihkulähteissä juhlivista miehistä.

- Eikä niitä paheksunut kukaan. Ja viime elokuussa taas eräs nainen poistettiin rannalta hänen oltuaan siellä yläosattomissa, Marins huomauttaa.

– Ärtymys on aika lievä ilmaisu tälle kaikelle. Me haluamme tällä tilaisuudella normalisoida tilannetta, korostaa sitä, että antakaa meidän kehojemme olla.

”Ei provosointia”

Tempauksen järjestävät Sandra Marins (vas.) ja Säde Vallaren toivottavat kaikki nauttimaan Tissiflashmobista täysin rinnoin. Haastateltavien albumi

Lauantaina Hietaniemen rannassa kello 12 alkava tapahtuma on herättänyt Marinsin mukaan jo runsaasti kiinnostusta.

- Osallistujia on muutamia kymmeniä ja kiinnostuneita reilu 300. Uskon, että asiaa kannattavia olisi reilusti enemmänkin, mutta moni ei uskalla, hän pohtii.

– Meihin on niin syvälle upotettu ajatus siitä, että rintojen näyttämisessä on jotain pahaa. Jopa kotona saatetaan kietoa pyyhe rintojen ympärille.

Marins alleviivaa, että kyseessä on aurinkoinen ja voimaannuttava, hyvällä mielellä toteutettu tapahtuma.

- Emme me mene sinne provosoimaan tai huutelemaan. Tapahtuman on tarkoitus yhteisöllistää. Asia kytkeytyy vahvasti naisten oikeuksia rajoittaviin seikkoihin,. Oikeuksien tulisivat olla kaikille samat.

Naisten mielestä naisten kehojen hallinta tuntuu käsittämättömältä ilmiöltä.

- Jopa pienille tyttölapsille saatetaan laittaa bikiniyläosat. Miksi? Vallaren äimistelee.

Aurinkoa täysin rinnoin

Kaksikko kertoo varautuneensa myös siihen, että paikalle eksyy ihmisiä ikävissäkin aikeissa.

- Meitä ei voi estää. Jos joku meihin koskee tai muuten häiriköi, soitamme välittömästi poliisit, Vallaren ilmoittaa ja lisää sitten:

– Haluan kuitenkin uskoa, ettei kukaan äityisi niin radikaalisti riehumaan, Vallaren toivoo.

- Ja jos tällainen asia niin paljon häiritsee, niin voisi ehkä vilkaista peiliin ja miettiä, että miksi, Marins heittää.

He kannustavat kaikkia asiasta vähänkään kiinnostuneita saapumaan paikalle.

- Ei tarvitse muuta kuin tulla paikalle nauttimaan auringosta ja uimavedestä täysin rinnoin, Vallaren nauraa.

Itse tapahtuman jälkeen suunnitelmissa on jatkaa ajanviettoa rannalla – yläosissa tai ilman.

- Fiiliksen mukaan mennään. Jos paikalla on hirveästi huutelijoita ja trollaajia, niin tuskin tulee jäätyä.

”Arvojen puolesta”

Free the nipple -liikkeen nimissä on järjestetty lukuisia mielenilmauksia ympäri maailmaa. Tämä kuva on peräisin Ison-Britannian Brightonista kesältä 2017. Zumawire/MVPhotos

Vallaren ja Marins uskovat, että vanhakantaiset asenteet ovat pikku hiljaa muuttumassa.

- Tietenkin me uskomme, että näillä tapahtumilla on vaikutusta. Jos haluaa saada aikaan muutosta, niin on tartuttava toimeen itse eikä odotettava että muutos tulee ulkopuoleta, Marins korostaa.

Henkilökohtaisia yhteydenottoja tai palautteita naiset eivät vielä ole tapahtumasta saaneet, mutta esimerkiksi Facebookin Naistenhuone-ryhmässä tapahtuma on kirvoittanut pitkän keskustelun.

- Julkaisussa on yli 600 kommenttia. Osa kehuu, että mahtava juttu, mutta negatiivisia kommentteja on paljon. Mielestämme se vain todistaa sen, että tapahtuma on aiheellinen, kun asia närkästyttää vieläkin noin paljon, Vallaren toteaa.

Tulevaisuudessa naiset uskovat järjestävänsä vastaavia tapahtumia lisää, ja he kannustavat siihen myös muita.

- Naisiksi miellettyjen rintojen seksualisointi on yksi keino hallita naisoletettuja ja näiden kehoja. Me emme hyväksy tätä. Taistelemme samojen arvojen puolesta, naiset päättävät.

Mitä sanoo poliisi?

Helsingin poliisilaitoksen ylikomisario Ari Taipaleen korviin tieto Tissiflashmobista kantautui vasta toimittajan soittaessa.

Taipaleen mukaan poliisin suhtautuminen rannalla yläosattomissa oleileviin naisiin on kuitenkin yleisesti ottaen neutraali.

- Nykyään on melko yleistä, että uimarannalla otetaan aurinkoa yläosattomissa. Ei siinä enää oikein ole mitään erikoista, Taipale arvioi.

Lähtökohtaisesti tapahtumaan ei poliisista ohjata partiota, mutta Taipale muistuttaa, että joku läsnäolijoista saattaa siitä kuitenkin suivaantua.

- Jos joku tekee asiasta ilmoituksen, niin silloinhan partion on paikalle tultava. Jos kyseessä on ainoastaan pelkkää auringonottoa rannalla sekä uimista, en usko, että asiaan puututaan. Korostan kuitenkin, että nämä ovat aina tapauskohtaisia asioita, ja partio tekee tilanteissa omat päätöksensä omien arvioidensa perusteella, hän alleviivaa.

Mitä sanoo laki?

Rannalta poistuttaessa muille julkisille paikoille, kuten vaikkapa kauppakeskukseen tai festivaaleille, tilanne on kuitenkin Taipaleen mukaan toinen.

- Jos aletaan tuolla kaupungilla liikkua rinnat paljaina, niin siitä saattaa suivaantua jo monikin, hän toteaa.

Taipale muistuttaa, että kyseessä on rikoslain pykälä sukupuolisiveellisyydestä.

- Toistaiseksi tämä on sinne rikoslakiin kirjattu, joten sen mukaan toimitaan. Jos julkisesti sukupuolisiveellisyyttä loukkaa tai aiheuttaa pahennusta, niin siitä on seurauksena rangaistus. Nämäkin tilanteet arvioidaan aina omina tapauksinaan, mutta ihan lähtökohtaisestikin tilanne vaihtuu huomattavasti verrattuna siihen uimarannalla oleiluun, Taipale päättää.